b'\n_START_ARTICLE_\nPlatinos moneta\n_START_PARAGRAPH_\nPlatinos moneta\xc2\xa0\xe2\x80\x93 i\xc5\xa1 platinos nukalta moneta._NEWLINE_Platinos monetos gali b\xc5\xabti naudojamos (a) kaip \xc4\xafprastin\xc4\x97s apyvartin\xc4\x97s monetos ir (b) kaip kaupiamosios monetos (angl. bullion coin; vertybi\xc5\xb3 kaupimo priemon\xc4\x97). Pagal standart\xc4\x85 ISO 4217 platinos simbolis yra XPT.\n_START_SECTION_\nApyvartin\xc4\x97s platinos monetos\n_START_PARAGRAPH_\nPirmosios pasaulyje platinin\xc4\x97s monetos buvo prad\xc4\x97tos kaldinti Rusijos imperijoje. Platinos pinigai buvo prad\xc4\x97ti kaldinti tod\xc4\x97l, kad 1819\xc2\xa0m. buvo atrastas ir imtas naudoti Ni\xc5\xbenij Tagilo platinos r\xc5\xabdynas, kurio savininkai pirkliai Demidovai caro dvare s\xc4\x97kmingai suagitavo prad\xc4\x97ti platinini\xc5\xb3 monet\xc5\xb3 kaldinim\xc4\x85._NEWLINE_Jos cirkuliavo apyvartoje 1828\xe2\x80\x931845\xc2\xa0m., ta\xc4\x8diau nebuvo populiarios\xc2\xa0\xe2\x80\x93 platina primin\xc4\x97 ma\xc5\xbeiau vertingus metalus. I\xc5\xa1 platinos kaldinti monetas buvo gerokai sunkiau, negu i\xc5\xa1 sidabro ar aukso, kurie yra \xc5\xbeymiai kalesni._NEWLINE_Rusijos platinos monetos buvo 3, 6 ir 12 rubli\xc5\xb3 vert\xc4\x97s. Tokie nominalai buvo parinkti tod\xc4\x97l, kad tuo metu platina buvo 12 kart\xc5\xb3 brangesn\xc4\x97 u\xc5\xbe sidabr\xc4\x85. 3 platinos rubliai sv\xc4\x97r\xc4\x97 kaip 25 sidabro kapeikos, 6 rubliai\xc2\xa0\xe2\x80\x93 kaip 50 kapeik\xc5\xb3, o 12 rubli\xc5\xb3\xc2\xa0\xe2\x80\x93 kaip 1 sidabro rublis._NEWLINE_Nustojus kaldinti platinines monetas Rusijoje prasid\xc4\x97jo platinos perprodukcija. Platin\xc4\x85 \xc4\x97m\xc4\x97 pardavin\xc4\x97ti tarptautin\xc4\x97je rinkoje, d\xc4\x97l ko iki 1890\xc2\xa0m. platinos kainos kelis kartus suma\xc5\xbe\xc4\x97jo. Tai suk\xc4\x97l\xc4\x97 daug nuostoli\xc5\xb3 pa\xc4\x8diai Rusijai.\n_START_SECTION_\nTSRS ir Rusijos monetos\n_START_PARAGRAPH_\nTaryb\xc5\xb3 S\xc4\x85junga, o v\xc4\x97liau\xc2\xa0\xe2\x80\x93 Rusija kaldino 25, 50 ir 150 rubli\xc5\xb3 nominalo platinos monetas. \xc5\xa0iuo metu Rusija platinini\xc5\xb3 monet\xc5\xb3 nekala._NEWLINE_Nuo 1992\xc2\xa0m. Rusijoje buvo i\xc5\xa1leista 16 skirting\xc5\xb3 platinos monet\xc5\xb3, kuri\xc5\xb3 nominalai buvo 25 rubliai (1/10 uncijos), 50 rubli\xc5\xb3 (1/4 uncijos) ir 150 rubli\xc5\xb3 (1/2 uncijos)._NEWLINE__NEWLINE_Monetos buvo kaldintos serijose \xe2\x80\x9e\xc5\xa0vietimo epocha. XVIII a.\xe2\x80\x9c (\xd0\xad\xd0\xbf\xd0\xbe\xd1\x85\xd0\xb0 \xd0\xbf\xd1\x80\xd0\xbe\xd1\x81\xd0\xb2\xd0\xb5\xd1\x89\xd0\xb5\xd0\xbd\xd0\xb8\xd1\x8f. XVIII \xd0\xb2\xd0\xb5\xd0\xba), \xe2\x80\x9eOlimpinis Rusijos am\xc5\xbeius\xe2\x80\x9c (\xd0\x9e\xd0\xbb\xd0\xb8\xd0\xbc\xd0\xbf\xd0\xb8\xd0\xb9\xd1\x81\xd0\xba\xd0\xb8\xd0\xb9 \xd0\xb2\xd0\xb5\xd0\xba \xd0\xa0\xd0\xbe\xd1\x81\xd1\x81\xd0\xb8\xd0\xb8), \xe2\x80\x9eRusijos baletas\xe2\x80\x9c (\xd0\xa0\xd1\x83\xd1\x81\xd1\x81\xd0\xba\xd0\xb8\xd0\xb9 \xd0\xb1\xd0\xb0\xd0\xbb\xd0\xb5\xd1\x82), Geografijos serija, Istorijos serija.\n_START_SECTION_\nKinijos monetos\n_START_PARAGRAPH_\n1987\xc2\xa0m. Kinija kaldino proof kokyb\xc4\x97s 100 juani\xc5\xb3 vert\xc4\x97s monetas i\xc5\xa1 99,95\xc2\xa0% grynio platinos, kuriose buvo 1 Trojos uncija platinos.\n_START_SECTION_\nPlatinos monetos vaidmen\xc5\xb3 \xc5\xbeaidimuose\n_START_PARAGRAPH_\n\xc4\xaesivaizduojamos platinos monetos naudojamos kai kuriuose vaidmen\xc5\xb3 \xc5\xbeaidimuose, pvz., Dungeons & Dragons (D&D) ar \xe2\x80\x9eKariai ir magai\xe2\x80\x9c. D&D \xc5\xbeaidime platinos monetos \xc5\xbeymimo pp (platinum pieces), \xe2\x80\x9eKariuose ir Maguose\xe2\x80\x9c\xc2\xa0\xe2\x80\x93 pm (platinos monetos). \xc5\xa0iuose \xc5\xbeaidimuose viena platinos moneta prilyginta 5 aukso monetoms (1 pm = 5 am).'